《送张无梦归天台》
宋代·章得象

琼台东畔倚岧峣，缥缈烟霞切绛霄。
门外杉松尽颠怪，云中鸡犬自逍遥。
水流玉洞桃花出，风过星坛桂子飘。
蕙帐已空三径在，可怜猿鹤共无憀。

作者简介：（978—1048）建州浦城人，字希言。真宗咸平五年进士。授大理丞、知玉山县。历知台、南雄、洪州。入翰林为学士，积官礼部侍郎兼龙图阁学士，进承旨兼侍讲学士。在翰林十二年，刘太后听政时能独立自守，为仁宗所赏识。景祐三年，擢同知枢密院事，改户部侍郎。宝元元年拜相。居中书八年，不用宗党亲戚。庆历中，于范仲淹等推行新政持缄默态度，遂以久居相位无所建明遭劾。五年，出判陈州及河南府，寻以疾致仕。卒谥文宪，改文简。